**Rádio Expres s dosiahnutým výsledkom 34,1 percenta (1 524 000 poslucháčov) je stále najpočúvanejším rádiom.**

Vyplýva to z výsledkov prieskumu počúvanosti Radioprojekt v parametri „rozhlasové stanice – počúval posledný týždeň“.

Na druhom mieste je Rádio Slovensko s 24 percentami (1 073 000 pos­lucháčov), tretie obsadilo Fun rádio s 23,5 percenta (1 051 000). Nasleduje Rádio Vlna s počúvanosťou 18 percent (803-tisíc), Rádio Európa 2 dosiahlo 16,6 percenta (740-tisíc), Rádio Jemné 14,5 percenta (648-tisíc) a Rádio Regina 11,1 percenta (497-tisíc poslucháčov).

V parametri „podiel na trhu“ je na prvej pozícii rovnako Rádio Expres s podielom 21 percent, nasleduje Rádio Slovensko s 18,1 percenta a Fun rádio s 12,4 percenta. Ďalej Rádio Európa 2 a Rádio Vlna s 8,3 percenta, Rádio Jemné so 6,6 percenta a Rádio Regina s 5,9 percenta. Ostatné rozhlasové stanice držia podiel 19,4 percenta z trhu.

Celková počúvanosť rádií v parametri „počúval posledný týždeň“ predstavovala 88 percent, čo je 3 932 000 pos­lucháčov vo veku 14 až 79 rokov. Každý deň počúvalo rádio viac ako 2,5 milióna ľudí (57,8 percenta populácie). Každý občan počúval denne rádio v priemere viac ako dve hodiny a desať minút. Každý poslucháč počúval rádio priemerne viac ako tri hodiny a 40 minút.

Spoločnosť Median SK realizuje kontinuálny prieskum Radioprojekt od apríla 2009. Zverejnené výsledky zbierala od 22. júna do 13. septembra 2020. Prieskum realizovala na vzorke 3 153 respondentov, občanov SR vo veku 14 až 79 rokov.